
                                                 Nr.23/222/2005
         

A V I Z
asupra proiectului de Lege pentru aprobarea Ordonanţei de urgenţă a Guvernului nr.133/2005 privind achiziţionarea de către Ministerul Administraţiei şi Internelor a unor nave maritime de patrulare şi supraveghere de tipul P- 157 şi a pieselor de schimb aferente de la Ministerul Federal de Interne din Republica Federală Germania, precum şi a serviciului de transport al acestora în portul Constanţa



În conformitate cu prevederile Regulamentului Camerei Deputaţilor, modificat şi completat prin Hotărârea Camerei Deputaţilor nr.34/2005, Comisia pentru industrii şi servicii a fost sesizată, cu nr.P.L.X 548 din 28 noiembrie 2005, pentru aviz la Comisia pentru apărare, ordine publică şi siguranţă naţională, cu proiectul de Lege pentru aprobarea Ordonanţei de urgenţă a Guvernului nr.133/2005 privind achiziţionarea de către Ministerul Administraţiei şi Internelor a unor nave maritime de patrulare şi supraveghere de tipul P- 157 şi a pieselor de schimb aferente de la Ministerul Federal de Interne din Republica Federală Germania, precum şi a serviciului de transport al acestora în portul Constanţa.



Ordonanţa de urgenţă a Guvernului nr.133/2005 a fost emisă în vederea dotării Poliţiei de frontieră cu nave maritime de patrulare şi supraveghere pentru  îndeplinirea angajamentelor asumate de România privind securizarea frontierei de stat.

Ordonanţa de urgenţă a fost avizată favorabil de Consiliul Legislativ cu nr.1292 din 22 septembrie 2005, cu observaţii şi propuneri preluate în text.



Proiectul de lege pentru aprobarea Ordonanţei de urgenţă a fost adoptat de Senat, cu amendamente, în şedinţa din 21 noiembrie 2005.



Examinarea proiectului de lege a avut loc în şedinţa comisiei din data de 7 decembrie 2005.



La lucrări au participat 20 de deputaţi din totalul de 23 de deputaţi membri ai comisiei.



La dezbaterile asupra proiectului de lege au participat specialişti din Ministerul Administraţiei şi Internelor.



În urma dezbaterilor, membrii comisiei au hotărât să avizeze favorabil proiectul de lege în forma adoptată de Senat.



Prin obiectul de reglementare şi conţinutul său, proiectul de lege face parte din categoria legilor ordinare.



Potrivit prevederilor Constituţiei României, republicată, Camera decizională pentru acest proiect de lege este Camera Deputaţilor.

PREŞEDINTE,

Dan Ioan Popescu

Expert,

Daniel Bădina

